ʼn Toets buite die toetsgleuf? Wie gee om?Wanneer die rieme styfgetrek word, wanneer die geldwolf op die voordeur begin uitkamp, moet daar sekerlik planne beraam word om dit te systap. Dis sekerlik die hoofrede waarom Saterdag se toets tussen die Springbokke teen Wallis in Cardiff buite Wêreldrugby se toetsgleuf gespeel word. Die All Blacks is ná Sondagaand se toekenningsaand in Monte Carlo op pad huis toe ná hul Europese toer, só ook die Wallabies en die Argentynse Poemas, maar die Bokke bly ʼn week langer aan, pas vir oulaas nog ʼn toets in. Albei spanne gaan verswak wees, omdat van hul beste spelers nie beskikbaar is nie omdat hulle vir hul oorsese klubs moet speel. Die Bokke moet sonder Duane Vermeulen (Toulon, 39 toetse), Francois Louw (Bath, 57 toetse) en Franco Mostert (Ricoh Black Rams, 18 toetse) klaarkom, maar Elton Jantjies se Japanse klub, die NTT Shining Arcs, het (ongelukkig, sou baie mense sê) toestemming gegee dat hy by die Bokke kan agterbly. Wallis is in dieselfde bootjie, want hulle sal sonder Liam Williams (Saracens), Owen Williams (Gloucester), Toby Faletau (Bath), Jamie Roberts (Harlequins ), Tomas Francis (Exeter Chiefs) en Rhys Priestland (Bath) moet klaarkom. Gestroop van ervaring en hul topspelers. Maar wie gee om, want die Millennium-stadion (hulle noem dit nou die Principality-stadion … nog meer note in die geldlaai) sal na waarskynlikheid gepak wees. Die Walliesers het die boerpot geslaan, want hulle speel binne die bestek van ʼn maand teen die All Blacks, die Wallabies en die Bokke. Dan het hulle ook tussendeur ʼn toets teen Georgië ingepas. Die Bokke kon dalk in sekere kringe hul aansien verloor het, maar vir die oorsese lande is hulle steeds kroonwild, deel van die Groot Vyf, wat platgetrek moet word. Dis hoekom hulle nog ʼn toets ingepas het, nog ’n bietjie room kan afskep – ek hoop net dat die Suid-Afrikaanse rugbybase ook daarin deel.